Maaherrantien silta

**Maaherrantien silta** oli Vantaanjoen ylittänyt rautatiesilta Viikinmäen ja Veräjämäen osa-alueilla Helsingissä. Sen rakentaminen aloitettiin vuoden 1935 alkupuolella: niittausmenetelmällä rakennettu teräksinen ristikkosilta rakennettiin alun perin Herttoniemen satamarataa varten. Se koostui keskellä olevasta 54 metrin pituisesta ristikkosillasta ja molemmissa päissä olleista 18 metrin pituisista levysilloista.

Siltaosa rakennettiin yksiraiteista rataa varten, mutta perustuksissa varauduttiin kahteen raiteeseen. Satamaradalla ei kuitenkaan koskaan ollut niin paljon liikennettä, että toista raidetta olisi tarvittu. Satamaradan tavaraliikenne päättyi vuonna 1992, mutta sen jälkeen osa radasta toimi vielä huoltoraideyhteytenä, jota pitkin kuljetettiin muun muassa metrojunayksiköitä Roihupellon varikolle. Lisäksi sillassa oli jalankululle ja pyöräilylle tarkoitettu alempi siltataso.

2000-luvun alussa silta muutettiin osaksi Viikin ja Oulunkylän aseman välistä Maaherrantietä, ja uudistetut kiskot toteutettiin asfalttipäällysteisistä teräselementeistä ja urakiskoista, joiden päällä kulki ajorata. Siltaa alkoi junien lisäksi käyttää runkolinja 550. Raideliikenne sillalla päättyi vuonna 2012 sen jälkeen, kun metron uutena huoltoyhteytenä alettiin käyttää Vuosaaren satamarataa. 

## Purku

Maaherrantien sillan hyödyntämistä pikaraitiotie Raide-Jokerin reitissä tutkittiin, mutta se osoittautui huonokuntoiseksi ja liian kapeaksi raitiotielle. Sillan säilyttämisen puolesta perustettiin kansalaisaloite. Siltaa kutsuttiin muun muassa ”Oulunkylän maamerkiksi, joka kuuluu Vantaanjokeen”. Sillan siirtäminen olisi kuitenkin ollut kallista ja vaikeaa.

Siltaa alettiin purkaa lokakuussa 2020, kun sen eteläpuolelle valmistui jalankululle ja pyöräilylle sivusuunnassa kaareutuva Tulvaniitynsilta. Ensimmäisessä vaiheessa purettiin alempi jalankulun ja pyöräilyn taso, ja kokonaisuudessaan silta purettiin maaliskuussa 2021. Raide-Jokeria varten rakennettiin Vantaanjoen yli uusi pikaraitiosilta, jossa on myös pyöräilykaistat. 

Uusi silta valmistui vuonna 2022. Vanhan sillan purkamisen vuoksi runkolinja 550 jouduttiin maaliskuussa 2021 siirtämään kiertoreitille. Samalla ilmoitettiin, etteivät linja-autot palaa Maaherrantielle rakennustöiden valmistumisenkaan jälkeen, sillä Raide-Jokeri rakennettiin sepeli- tai nurmiraiteelle, jonka päällä ei voi ajaa autoilla. Rautatiesillan välitukina olleita vanhoja paasikiviä otettiin uusiokäyttöön levähdyspaikoiksi lähialueen poluille.

## Kuvia

Maaherrantie,Vantaanjoki - panoramio - jampe.jpg|Kaksikerroksisessa siltayhdistelmässä oli alapuolella jalankulkijoiden kulkureitti (2008).
Helsingin metron yhdysraide ja Maaherrantien silta, 2009.jpg|Metron huoltoraide oli yhdistetty asfalttipäällysteiseen ajorataan (2009).
Maaherrantien ristikkosilta.jpg|Näkymä Viikinmäen suunnasta (2009)
Remnants of the destroyed Maaherrantie bridge in Viikinmäki, Helsinki, Finland, 2023 April.jpg|Rautatiesillan vanhoja paasikiviä uusiokäytössä (2023)
Jokeri light rail bridge over the Vantaanjoki; Helsinki, Finland, 2024 July.jpg|Uusi raitiosilta Raide-Jokerin käytössä (2024)


## Lähteet

## Aiheesta muualla

* Video linja-autoliikenteestä sillalla (YouTube)
* Video sillan purkutöistä (YouTube)